Eerlike pakker beloon met vliegrit | News24
Eerlike pakker beloon met vliegrit
Shemondeley Bernardo (links) met haar boetie Ashraf Roman (11, middel) en seuntjie Caleb Bernardo (7). Foto: Annemie English
'n VLIEGRIT in 'n splinternuwe Italiaanse Vulcanair P68R was die beloning vir 'n pakker van 'n plaaslike supermark, haar seun en broer nadat sy 'n pekanneuttert wat in 'n winkeltrollie agtergebly het, terug winkel toe geneem het.
Annemie English van Groenbossies het gesê sy was aangenaam verras deur Shemondeley "Sterretjie" Bernardo (25) van Windvogel se eerlikheid en nederigheid.
English het verlede jaar 'n pekanneuttert by die Pick n Pay-supermark in Lorraine gekoop en het later, toe sy daarvan wou eet, besef dit het in die winkel se trollie agtergebly.
"Ek het vier dae later teruggegaan om weer 'n tert te koop en het 'n geselsie met die kassiere aangeknoop en haar vertel van die tert wat ek vergeet het. Sy het die bestuurder daarvan vertel en hy het vir my 'n tert gratis gegee."
English het toe ook gehoor dat die tert wat sy vergeet het, wél ingehandig is.
"Sterretjie het dit ingehandig. In dié oneerlike wêreld van ons kon sy die tert vir haarself gevat het, maar sy het nie."
English, wie se man, John, die eienaar is van Progress Flight Academy, is drie dae later weer terug supermark toe om Sterretjie te beloon met 'n gratis vliegrit.
"Ek was so bang dat sy sou nee sê, maar die uitdrukking van ongeloof en dankbaarheid op haar gesig het alles gesê. Sy het gevra of die vliegrit op haar seuntjie, Caleb, se sewende verjaardag kon plaasvind en haar boetie Ashraf (11) ook kan saamkom.
"Hulle was eers 'n bietjie sku, maar het die vlug baie geniet."
Gail Roman, Sterretjie se ma, was Saterdag saam met haar kinders en kleinseun na die vliegveld.
"Toe hulle opstyg, toe dink ek 'daar gaan my hele lewe', maar Ashraf en Caleb kan steeds nie uitgepraat raak nie. Hulle sê nou hulle het 'n nuwe aunty en sy het 'n plane," het Roman laggend vertel.
Roman kan nie oor English uitgepraat raak nie. "Daar is nog mooi mense in hierdie wêreld en mev. English is een van hulle."
Sy is ook vol lof vir haar dogter. "Dis nie omdat dit my dogter is dat ek dit sê nie, maar sy is regtig eerlik en nederig. Ná haar geboorte het my oom gesê sy lyk soos 'n sterretjie en dit was van toe af haar noemnaam."
English het gesê Roman en Sterretjie het hulle Saterdagaand weer gebel net om dankie te sê, hoewel hulle dit soveel keer in die loop van die dag gedoen het.